C 362/38

Uverejnenie podstatných častí rozhodnutí o platobnej neschopnosti a konkurze na majetok Sberbank CZ, a. s. v likvidácii podľa článku 13 smernice Európskeho parlamentu a Rady 2001/24/ES o reorganizácii a likvidácii úverových inštitúcií

Výzva na prihlásenie pohľadávky — Dodržte lehoty

Výzva na predloženie námietok proti pohľadávke — Dodržte lehoty

(2022/C 362/04)

Označenie dlžníka : Sberbank CZ, a. s. v likvidácii, akciová spoločnosť založená a existujúca podľa práva Českej republiky so sídlom na adrese U Trezorky 921/2, Jinonice, 158 00 Praha 5, IČO: 25083325, zapísaná v obchodnom registri vedenom na Mestskom súde v Prahe, oddiel B, vložka 4353.

Označenie insolvenčného súdu : Mestský súd v Prahe, so sídlom na adrese Slezská 9, 120 00 Praha 2, Česká republika.

Označenie správcu konkurznej podstaty : JUDr. Jiřina Lužová, advokátka so sídlom na adrese Dušní 866/22, 110 00 Praha 1, Česká republika, IČO: 44686650, e-mail: ak@akluzova.cz, telefónne číslo +420 222327902.

Dňa 26. augusta 2022 vydal Mestský súd v Prahe rozhodnutie č. MSPH 95 INS 12575/2022-A-72, ktorým, okrem iného, podľa českého práva [zákon č. 182/2006 Zb. o úpadku a spôsoboch jeho riešenia (insolvenčný zákon), v aktuálnom znení]:

a) zistil úpadok dlžníka Sberbank CZ, a. s. v likvidácii, akciová spoločnosť založená a existujúca podľa práva Českej republiky so sídlom na adrese U Trezorky 921/2, Jinonice, 158 00 Praha 5, IČO: 25083325, zapísanej v obchodnom registri vedenom na Mestskom súde v Prahe, oddiel B, vložka 4353 (ďalej len „dlžník“) a

b) vyhlásil konkurz na majetok dlžníka (ďalej len „rozhodnutie“).

Rozhodnutím bola zároveň za správkyňu konkurznej podstaty dlžníka ustanovená JUDr. Jiřina Lužová, advokátka so sídlom na adrese Dušní 866/22, 110 00 Praha 1, Česká republika, IČO: 44686650.

Pohľadávky veriteľov vyplývajúce z účtovníctva dlžníka sa považujú za prihlásené, pričom o tejto skutočnosti budú veritelia jednotlivo informovaní do 60 dní od vyhlásenia konkurzu. Táto lehota uplynie 25. októbra 2022.

Veriteľ, ktorý nesúhlasí s výškou svojej pohľadávky alebo charakterom pohľadávky uvedeným v oznámení podľa predchádzajúceho odseku, môže proti tomu v lehote 4 mesiacov odo dňa vyhlásenia konkurzu vzniesť u správkyne konkurznej podstaty písomnú námietku. Ak tak neurobí, platí, že s údajmi uvedenými v oznámení súhlasí. Táto lehota uplynie 26. decembra 2022. Veriteľ, ktorý má sídlo, ústredie, bydlisko alebo miesto, kde sa zvyčajne zdržiava, v členskom štáte Európskej únie alebo v inom štáte patriacom do Európskeho hospodárskeho priestoru, môže podať námietku v úradnom jazyku daného štátu. V záhlaví námietky musí byť uvedené v českom jazyku: „Podání námitky proti výši pohledávky“ („Podanie námietky proti výške pohľadávky“). Ak je správkyni konkurznej podstaty obsah námietky jasný, zohľadní ju aj v prípade, ak uvedené záhlavie neobsahuje. Na neskôr uplatnenú námietku nemusí správca konkurznej podstaty prihliadať, pokiaľ nie je zrejmé, že námietka bola včas odovzdaná príslušnému orgánu, ktorého povinnosťou bolo ju doručiť. Správca konkurznej podstaty môže od veriteľa požadovať, aby predložil preklad námietky do českého jazyka.

V lehote 3 mesiacov odo dňa zverejnenia tohto výňatku z rozhodnutia v Úradnom vestníku Európskej únie môže veriteľ vzniesť námietku, že mu nebolo doručené oznámenie podľa § 373 ods. 2 insolvenčného zákona. V námietke uvedie výšku svojej pohľadávky voči dlžníkovi ku dňu vyhlásenia konkurzu na majetok dlžníka. K námietke priloží úradne overené kópie prípadných listín, ktoré osvedčujú výšku pohľadávky uvedenú v námietke, deň vzniku a charakter pohľadávky, a to najmä či ide o pohľadávku voči majetkovej podstate (§ 168 insolvenčného zákona), pohľadávku rovnocennú pohľadávke voči majetkovej podstate (§ 169 insolvenčného zákona), pohľadávku s právom na uspokojenie zo zabezpečenia, pohľadávku zabezpečenú inak, resp. či ide o podriadenú pohľadávku (§ 172 ods. 2 insolvenčného zákona), pričom uvedie aj prípadnú výhradu vlastníctva. Veriteľ, ktorý má sídlo, ústredie, bydlisko alebo miesto, kde sa zvyčajne zdržiava, v členskom štáte Európskej únie alebo v inom štáte patriacom do Európskeho hospodárskeho priestoru, môže podať námietku v úradnom jazyku daného štátu. V záhlaví námietky musí byť uvedené v českom jazyku: „Přihláška pohledávky“ („Prihlásenie pohľadávky“). Ak je správkyni konkurznej podstaty obsah námietky jasný, zohľadní ju aj v prípade, ak uvedené záhlavie neobsahuje. Na neskôr uplatnenú námietku nemusí správca konkurznej podstaty prihliadať, pokiaľ nie je zrejmé, že námietka bola včas odovzdaná príslušnému orgánu, ktorého povinnosťou bolo ju doručiť. Správca konkurznej podstaty môže od veriteľa požadovať, aby predložil preklad námietky do českého jazyka.

JUDr. Jiřina Lužová, správkyňa konkurznej podstaty Sberbank CZ, a. s., v likvidácii